ATKV-Speelbos is pretparadys vir kroos | Netwerk24
Deur Marchelle Van Zyl 01 April 2018 05:01
Muller Scholtz (4) en sy boetie Richter (6, heel regs) het saam met hul ouma Erika en oupa Faan Bester van Oudtshoorn in die Speelbos kom kuier en vir hulle van die vrolike kostuums aangetrek. Foto: Natalie Gabriels
"Maar wat maak ons met die kinders by die fees?" hoor ek 'n paniekbevange ouerpaar vir mekaar fluister. Swart kringe onder die oë vertel die verhaal van 'n láng kwartaal. Die ouers het planne en die kinders het behoeftes – twee goed wat nie altyd versoenbaar is nie. En nege uit die tien keer is dit die kinders se behoeftes wat seëvier.
Met 'n energieke feesprogram vir die jonger feesgangers is daar uitkoms. Met die feesterrein wat 'n nuwe kapsel gekry het, het die feesorganiseerders besluit om die immergewilde kinderparadys, die ATKV-Speelbos, na die Kuierbuurt te verskuif. Dit maak sin, want in die Kuierbuurt is daar baie meer vir die ouers om te doen. Terwyl Boet en Sus dus besig gehou word, kan die ouers ontspan en aan volwasse "ontlading" deelneem. Dis ook waar die grootste hoeveelheid kinders is en is meer toeganklik vir die ouers in die hart van die feesterrein.
Die aanbiedings vir die jong feesgangers is heerlik. Dis nou die jonk van vlees wat herlaaibare energieselle produseer wat met die inname van suiker eksponensieel vermeerder en tot volwasse hoofpyne lei. Vir dié wonderlike groep is daar 'n program saamgestel wat hulle met allerhande verrassings in die ATKV-Speelbos vermaak en inspireer – of soos Ouma sou sê: stimuleer. Musiek, teater, kunsvlyt, speletjies, interaktiewe aktiwiteite en installasies hou die jongspan besig en help om oortollige energie te verbrand.
Die Speelbos se ontwerp is speels, kleurvol en ruim. Met die intrapslag word ek amper omgehardloop deur 'n oorentoesiastiese driejarige wat 'n oranje klavier opgemerk het en doelgerig daarop afpyl. 'n Reuse-insek klap my amper teen die gesig en kinders in reusestewels jaag mekaar rond. As jy nie kinders gewoond is nie, is dit genoeg om jou na die biertent te jaag. Maar vir 'n kind is dit 'n absolute speelparadys. Die Uitkampteater-tentjies is heel gepas binne-in die Speelbos geleë en kinders en ouers kan die kort maar kragtige vertonings daar geniet.
Crafty Kids laat die kinders speel-speel kreatief wees terwyl hulle met verskillende materiale werk en nuwe tegnieke aanleer. Dis meer as net spoeg en plak. Hulle doen elke dag iets anders, so die jongspan kan sommer elke dag 'n draai maak. Alle materiaal is ingesluit en jy kan jou kunswerk saam huis toe vat. Sorg net dat daar plek op die yskas is.